text: Nu skyller der fritureolie ind langs kysten på Fyn
  05 februar 2016 kl. 11.14
  Det er angiveligt fritureolie fra branden på Fredericia Havn, der skyller ind langs kysten ved Middelfart.
  Olie fra  branden i Fredericia er nu dukket op ved kysten. Ifølge Natur- og Miljøafdelingen så lugter den harsk, men er ikke giftig.
  Middelfart Kommunes miljømedarbejder Irene Christens har netop været ude og undersøge olien.
  -Det lugter af harsk fritureolie og lægger sig som gullige klumper i vandkanten. Det er ikke noget, man skal være bange for. Vi har afventet oprydningen indtil vi var sikre på, der ikke kom mere olie. Beredskabet har haft en drone i luften, og herfra kunne man ikke se olie i havoverfladen, så nu går vi i gang med at fjerne olien fra stranden, siger Irene Christens.
  Oprydningen langs stranden påbegyndes nu, så olien ikke driver ud igen oplyser kommunen.
  